OPPDRAG TÅRNBESØK

Tidsbruk: ca 30 min

Har kirken et tårn som kan besøkes? Gjør det!

Er det ikke mulig, la oppdraget dreie seg inn mot en oppdagelsestur i kjelleren, til hemmelige rom, korridorer eller tuneller, til kirkegården, til safen i kirken, til prestens klesskap, eller til andre hemmelige eller lite besøkte steder i kirken/bygningen.

Det går også an å finne/ta bilder av klokkene, og henge opp bildene rundt om i kirken, - og lage en rebus til. Da er det fint om inskripsjonen på klokkene kommer godt frem på bildene. Da kan oppdraget/rebusen være å finne alle bildene og sette sammen ordene fra inskripsjonen slik den skal lyde, med ordene og ev. tallene i riktig rekkefølge.

Del tårnagentene inn i grupper, og gå i tårnet puljevis. De tårnagentene som ikke går i tårnet gjennomfører andre oppdrag som passer med færre deltakere eller mindre støy.

NB: Husk at en del tårnagenter kan ha høydeskrekk, og være redd for å klatre opp i et usikret tårn. Det er viktig å respektere dette – ingen skal tvinges opp i tårnet. Samtidig kan en god forklaring på forhånd eller en trygg hånd gjøre turen gjennomførbar.

# Kodeoppdrag

Oppdrag er å se om tårnagentene finner noe som står inni eller utenpå kirkeklokken(e).

Det er ofte en inskripsjon; et bibelvers, en dato, navn eller andre inskripsjoner. Hvis det ikke står noe på klokken(e), kan lederne ordne med en hemmelig melding eller kode til agentene, som festes med tape eller tack-it.

# Fortell om kirketårn og kirkeklokke

Les vedlegget «Om symbolene i kirkerommet – og om kirkeklokker og klokketårns betydning» for å kunne føre en samtale om hvorfor man har kirketårn og kirkeklokker på kirken.

* Hvilken funksjon hadde de før?
* Hvilken funksjon har de i dag?
* Hvorfor har vi egentlig kirketårn og kirkeklokker?
* Hva betyr de?

# Syng gregorianske salmer

Tre gregorianske salmer (noter og lydfil fra Ung Kirkesang i Ressursbanken) – en tidsreise til middelalderen med enstemmig sang uten instrumenter, der teksten er i fokus!

Syng med kirkeklokka: Bruk en trepinne eller tresleiv å slå på kirkeklokka (da blir det ikke så høy lyd). Grunntonen (ofte en C eller G) kan brukes som bakgrunn for å synge f.eks «Vær meg nær O Gud».